झाँसी-खजुराहो मार्ग पर झाँसी से 17 कि.मी. आगे दायें हाथ पर स्थित है ओरछा! ओरछा का इतिहास काफी पुराना है और वर्तमान में यह बस्ती राजा राम की नगरी के रूप में जानी जाती है। यहाँ बने इन महलों और बावड़ियों को लेकर बहुत रोचक कथा समाज में प्रचलित है- 52 बावड़ी और 52 किलों की यह रोचक कथा हमें सुनाते हैं रामलला मंदिर के महंत मुन्ना महाराज- ओरछा का मतलब ही है जिसका कोई ओर-छोर न हो। यहाँ 15वीं सदी के अंत में हुए महाराज मधुकर शाह और महारानी थी गणेश कुंवरी। महारानी बहुत ही धार्मिक भाव वाली थीं। महाराज कृष्ण के उपासक थे और महारानी राम की उपासक। एक बार जब महारानी अयोध्या जा रही थीं तो महाराज ने उलाहना देते हुए कहा कि सही में तुम्हारे आराध्य राम हैं तो उन्हें ओरछा लेकर आना। महारानी को यह उलाहना चुभ गया और उन्होंने अयोध्या पहुँचकर गहरी तपस्या की।